На основу члана 4, 7 и 12. Закона о јавно приватном партнерству и концесијама ("Службени гласник РС", бр. 88/2011, 15/2016 и 104/2016 ) и члана 37. Статута Града Ниша („Службени лист Града Ниша" број 88/2008, 143/2016 и 18/2019),

Скупштина Града Ниша на седници одржаној дана 2019. године, донела је

**О Д Л У К У**

**О ПОКРЕТАЊУ ПОСТУПКА за реализацију пројекта ЈАВНО-ПРИВАТНОГ ПАРТНЕРСТВA за реконструкцију дела топлотних извора на територији Града Ниша,** **БЕЗ ЕЛЕМЕНАТА** **КОНЦЕСИЈЕ**

Члан 1.

 Покреће се поступак за реализацију пројекта јавно-приватног партнерства за реконструкцију дела топлотних извора на територији Града Ниша , без елемената концесије, у циљу повећања енергетске ефикасности.

Члан 2.

 Поступак јавно-приватног партнерства спроводи ЈКП „ Градска топлана“ Ниш, као јавно тело, у складу са одредбама Закона о јавно-приватном партнерству и концесијама.

Члан 3.

 ЈКП „ Градска топлана“ Ниш је дужна да као јавно тело у поступку јавно-приватног партнерства предложи све потребне акте, прибави неопходне сагласности и предузме све друге радње прописане Законом о јавно-приватном партнерству и концесијама у циљу реализације пројекта.

Члан 4.

 Ова Одлука ступа на снагу осмог дана од дана објављивања у „Службеном листу Града Ниша".

Број: --------------------------------------

 У Нишу ,-------------------2019. године

СКУПШТИНА ГРАДА НИША

Председник

Мр Раде Рајковић

**О б р а з л о ж е њ е**

 Правни основ за доношење наведене Одлуке је Закон о јавно-приватном партнерству и концесијама ("Службени гласник РС", бр. 88/2011, 15/2016 и 104/2016), којим се у члану 7. прописује да је јавно-приватног партнерство дугорочна сарадња између јавног и приватног партнера ради обезбеђивања финансирања, изградње, реконструкције, управљања или одржавања инфраструктурних и других објаката од јавног значаја и пружања услуга од јавног значаја, које може бити уговорно или институционално.

 Одредбама члана 4. наведеног закона, регулисано је да јавно тело, поред осталих, може бити јавно предузеће, док је чланом 12.прописано да јавна тела имају право да самостално покрену поступак реализације пројекта ЈПП из своје надлежности, као и да закључују јавне уговоре са свим правним или физичким лицима, као и да закључују споредне или повезане споразуме.

Надзорни одбор ЈКП „ Градска топлана“ Ниш поднео је 22.априла 2019.године иницијативу број 1882/3 ради реализације пројекта јавно-приватног партнерства за реконструкцију дела топлотних извора на територији Града Ниша у циљу повећања енергетске ефикасности ,без елемената концесије.

У образложењу иницијативе наводи се да је највећи број производних капацитета ( топлане и котларнице) ЈКП „Градска топлана“ Ниш изграђен 80-их година прошлог века, осим топлане „Мајаковски“ и реконструсане топлане „ Југ“, да се производња топлотне енергије врши по раније изабраним техничко-технолошким решењима, да предузеће није у могућности да инвестира у реконструкцију дела топлотних извора за производњу топлотне енергије, јер се из прихода из редовног пословања не може обезбедити покриће трошкова инвестиција, као и да би ново задуживање код комерцијалних или развојних банака нарушило ликвидност предузећа

 Сагледавањем техничких података и параметара ( степен ефикасности, енергент који користи за производњу, техничке карактеристике уграђене опреме-предимензионирани котлови), ЈКП „Градска тполана“ Ниш је као приоритетне објекте за реконструкцију одредила следеће топлотне изворе: „Ледена Стена“, „ Паси Пољана“, „ Чаир“, „ Ардија“, „ Књажевачка“, „ Сомборска, „ Пантелеј“, „ ПМФ институт“, „ Мокрањчева“ и „ Ратко Јовић“.

Имајући у виду наведено, као и обавезе ЈКП „Градска топлана“ Ниш да , у смислу енергетске ефикасности, обављање делатности усклади са одредбама прописа из области заштите животне средине ( Поглавље 27- животна средина и климатске промене), као и да ефикасно управља производним системом у циљу обезбеђивања адекватне испоруке топлотне енергије корисницима, са најмањим трошковима, Градско веће Града Ниша је закључком број: 697-25 /2019-03 19. Јула 2019.године прихватило наведену иницијативу.

 Овом одлуком је ЈКП „Градска топлана“ Ниш одређена за јавно тело и у обавези је да предузме све активности на реализацији пројекта јавно-приватног партнерства и додели јавног уговора.

На наведени нацрт Одлуке прибављено је мишљење Службе за послове Скупштине Града, број 248/2019-22 од 29.07.2019. године

 Имајући у виду наведено, Секретаријат за комуналне делатности, енергетику и саобраћај израдио је нацрт одлуке као у диспозитиву.

ГРАДСКА УПРАВА ГРАДА НИША

СЕКРЕТАРИЈАТ ЗА КОМУНАЛНЕ ДЕЛАТНОСТИ,ЕНЕРГЕТИКУ И САОБРАЋАЈ

ОВЛАШЋЕНО ЛИЦЕ

По овлашћењу заменика начелника

Градске управе Град Ниша

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Хранислав Ђорђевић